Document ID: /roh_data/filtered/fineweb-2-filterrobots_roh.jsonl.gz/10900

La judoca svizra Fabienne Kocher manchentà ina medaglia olimpica a Tokio. Kocher ha gudagnà ses emprims trais cumbats en la categoria fin 52 kg cunter fermas adversarias ed ha uschia survegnì duas schanzas sin ina medaglia. Sper ils numers 1 fin 3 dal mund è la Turitgaisa da 28 onns sco numer 15 dal mund la gronda surpraisa en ils mezfinals. En il mezfinal ha ella dentant pers cunter il numer 1, la Franzosa Armandine Buchard. E silsuenter hai era dà ina sconfitta en la lutga per plazza trais – là ha Fabienne Kocher pers cunter Chelsie Giles da la Gronda Britannia. La trumpada è gronda cunquai che la medaglia era uschè datiers.
Plazza tschintg (en il judo datti duas medaglias da bronz) è però il meglier resultat d'ina dunna svizra tar gieus olimpics en il judo. Dapi il 1992 è la disciplina olimpica. Campiunessa olimpica en la classa fin 52 kilos è daventada la Giapunaisa Uta Abe. Pauc pli tard ha ses frar pli vegl, Hifumi Abe era fatg aur tar ils umens en la classa fin 66 kilos.